
	Sørsida sankelag 

v/ Nils Lerum  

6876  SKJOLDEN    
	


Løyve til felling av skadegjerande jerv i kommunane Luster og Årdal 

I vårt brev av 14.07.04 vart det gjeve fellingsløyve – på visse vilkår – for ein jerv i eit nærare avgrensa område gjeldande for perioden frå og med 14.07.04 til og med 04.08.04.

I vårt brev av 04.08.04 vart perioden utvida til å gjelde til og med tysdag 31.08.04.

Laurdag 07.08.04 vart det felt ein jerv på dette skadefellingsløyvet.


 Sørsida sankelag søkjer (pr. telefon den 09.08.04) om eit nytt fellingsløyve på jerv.

På bakgrunn av dokumentert skade på sau i Feigedalsområdet, skadepotensiale og skadar dei siste åra, gjev fylkesmannen med dette løyve til felling av 1 jerv på halvøya mellom Lustrafjorden og Årdalsfjorden, slik området er nærare definert nedanfor. 

Dette fellingsløyvet kjem såleis i tillegg til det løyvet som vart gjeve i brev av 14.07.04.

Fellingsområdet er avgrensa slik:  Fjordstranda frå Årdalstangen til Skjolden – Sognefjellsvegen frå Skjolden til Oppland grense – Utlavassdraget frå Oppland grense (Vetleutladalen) og til utløpet i Årdalsfjorden.  Området femnar såleis om delar av både Luster og Årdal kommunar. 


Fellingsløyvet gjeld frå og med tysdag 10.08.04 til og med tysdag 31.08.04.


Vilkåra for fellingsløyvet er elles dei same som går fram av vårt brev av 14.07.08.

Fellingsløyvet er gjeve med heimel i § 12 i viltlova og i § 3 i forskrift om forvaltning av bjørn, jerv, ulv og gaupe fastsett ved Kgl. Res. 30.6.2000, og etter fullmakta gjeven av DN i brev av 3.6.2004 vedkomande betinga fellingsløyve. 

Grunngjeving:

Det vert vist til vår vurdering i brev av 14.07.04 vedkomande situasjonen i det aktuelle området når det gjeld skadeomfang p.g.a. jerv, retningsliner for forvaltning av jerv m.m.

som grunngjeving for å tildele det første fellingsløyvet. 

Denne grunngjevinga gjeld tilsvarande for dette løyvet, og vert ytterlegare underbygd ved dei observasjonar som vart gjort i samband med felling av jerv på det første fellingsløyvet den 07.08.04.

Laurdag 07.08.04, ca kl. 10:30, var SNO sin rovdyrkontakt – saman med ein av 

saue-eigarane i området – i ferd med å undersøkje det femte sauekadaveret i eit relativt avgrensa område der det var mistanke om jerveskade. Saueeigaren gjorde då rovdyrkontakten merksam på ein jerv ca. 200 meter frå dei. Jerven trekte oppover ei ur - og like etter såg dei ytterlegare to mindre jervar i botnen av ura. Dei tolka dette som ei tispe med to ungar.

Eigaren gjekk då mot dei to siste dyra. Det eine av desse følgde etter den første jerven, medan den andre gøymde seg under ei stor steinblokk. Den sistnemnde vart avliva av eigaren ca kl. 10:40.

Konklusjonen på dette er då at ei tredje ynglegruppe har tilhald i Indre Sogn der det i vår vart teke ut to ynglegrupper (to tisper kvar med to ungar). I tillegg er det observasjonar 

som tyder på at det er minst ein jerv til desse fjellområda.

Dessutan er skadeomfanget alt så omfattande i området – og skadepotensialet så stort

(med to sikre og ein sannsynleg observasjon av jerv) – at  fylkesmannen finn det naudsynt å setje i verk det siste av dei to betinga fellingsløyva som DN har tildelt fylkesmennene i Sogn og Fjordane, Hordaland, Rogaland og Vest-Agder.

Dette vedtaket kan påklagast etter reglane i forvaltningslova innan tre veker.  Ein eventuell klage skal rettast til DN, men sendast via fylkesmannen. Fylkesmannen kan gje nærare opplysningar om klagerett og rett til å sjå saksdokument. 

Med helsing

	Jofred Takle
	Jon Jordanger

	seksjonsleiar
	rådgjevar



Kopi u/vedlegg:



Luster kommune, pb 124, 6866 Gaupne



Lensmannen i Luster,   6866 Gaupne



Rovviltkontakt Einar Fortun, 6866 Gaupne



Foreningen Våre Rovdyr, Postboks 195, 2151 Årnes



Naturvernforbundet i Sogn og Fjordane, pb 470, 6853 Sogndal



Ofredal sankelag v/Erling Offerdal, Ofredal, 6885 Årdalstangen



Rovviltkontakt Rein Arne Golf, 6887 Lærdal



SNO v/Sverre Tveiten, 5784 Øvre Eidfjord



Direktoratet for naturforvaltning, Tungasletta 2, 7485 Trondheim



Fylkesmannen i Oppland



Fylkesmannen i Hordaland



Fylkesmannen i Rogaland



Fylkesmannen i Vest-Agder



Rovviltutvalet v/Kirsti Timenes Bell, 6978 Viksdalen


Kopi internt:  Arkiv, kopibok, land, jj,  hm, jt ,gh, ney

